Lene Espersen (KF), 2009-03-31:
Jeg vil også gerne takke for den positive modtagelse, som lovforslaget har fået her i dag.
Det er jo korrekt, at der er flere elementer i det.
Som sagt er et af elementerne i lovforslaget altså, at man hæver dækningsbeløbet for, hvad indskydergarantifonden dækker, og beløbet bliver i den endelige form hævet til op til 100.000 euro, hvilket svarer til ca. 750.000 kr., når dækningen er endelig.
Lovforslaget gennemfører jo et direktiv om indskudsgarantiordninger, og en af grundene til, at euro optræder i lovforslaget, er jo, at direktivet opererer med dækningsbeløb i euro, men vi har i lovforslaget også præciseret, hvad det så ca. er i danske kroner.
Den danske statsgaranti, der blev udstedt i medfør af lov om finansiel stabilitet, garanterer jo ubetinget simple kreditorers krav mod pengeinstitutter til og med den 30. september 2010.
Det er ikke alle pengeinstitutter, der er omfattet af statsgarantien, og for at alle af direktivet omfattede indskud er dækket i overensstemmelse med direktivet, er det nødvendigt at hæve dækningsbeløbet allerede fra den 30. juni i år.
Indtil den 30. september 2010 er dækningsbeløbet 50.000 euro, herefter stiger dækningsbeløbet til 100.000 euro.
Med de her to forhøjelser gennemføres direktivets bestemmelser om dækningsbeløb som aftalt.
Ud over forøgelsen af Fondens dækning reduceres Fondens frister for udbetaling af dækkede beløb.
Fonden vil således være i stand til at foretage udbetaling senest 20 hverdage efter betalingsstandsningens eller konkursens indtræden.
Jeg synes, at det er væsentligt at fremhæve her, at en af grundene til, at vi har reduceret tidsfristerne, simpelt hen er at undgå, at der bliver et såkaldt run på en bank, altså at det for nogle i det tilfælde, hvor der går rygter om, at en bank er ved at komme ud i problemer, så ville være fristende at løbe hen og prøve at få deres penge hevet ud, inden banken lukkede fuldstændig ned, hvis de vidste, at det ville vare lang tid, før pengene ville blive udbetalt.
Der foretages også en ændring af modregningsreglerne, således at fonden ikke kan modregne dækkede indskud i lån, som en indskyder har optaget på baggrund af særligt dækkede obligationer i samme pengeinstitut.
Med forslaget får den indskyder, der både har et indskud og et lån baseret på SDO i samme pengeinstitut, en mere rimelig retsstilling, i tilfælde af at et pengeinstitut går konkurs.
I lovforslaget foreslås der også, som flere har været inde på, en ændring af lov om finansiel stabilitet, således at Finansiel Stabilitet A/S også kan overtage pengeinstitutter, som ikke er medlemmer af Det Private Beredskab, men som har modtaget statslige midler eller statslige garantier.
Endelig præciseres det samtidig i lovforslaget, at undtagelse fra reglerne om overtagelsestilbud i værdipapirhandelsloven ved konvertering af statens indskud af hybrid kernekapital og den bemyndigelse, der er til ministeren, om at fastsætte nærmere regler, gælder både for tvangskonvertering, dvs. de konverteringsregler, vi allerede har vedtaget efter reglerne i lov om finansiel virksomhed, og for aftalebaseret konvertering, dvs. på tidspunktet for indgåelse af aftalen mellem det enkelte kreditinstitut og staten og deres mulighed for konvertering på nærmere fastsatte vilkår i aftalen.
Jeg skal også fremhæve, at der desværre har været - jeg ved ikke, om man kan kalde det en forglemmelsesnisse eller en sætternisse på spil, men med stor beklagelse må jeg sige, at Socialistisk Folkeparti er røget ud af bemærkningerne et sted, hvor der er en henvisning til kreditpakken.
Afslutningsvis vil jeg sige, at jeg selvfølgelig ser frem til at afklare eventuelle spørgsmål, der måtte være i forbindelse med udvalgsbehandlingen, og at jeg håber, at vi får en god behandling af forslaget i udvalget.